Den amerikanske legasjonen i London var først beliggende i Great Cumberland Place, før den flyttet til Piccadilly, Portland Place 98 (1863-1866), og Victoria Street 123 i Westminster (1883-1893). Legasjonen ble oppgradert til ambassade i 1893 og ble liggende i Victoria Street frem til 1912, da den flyttet til Grosvenor Gardens 4. I 1938 ble ambassaden flyttet til Grosvenor Square 1 (Macdonald House) (som nå huser deler av Canadas høykommisjon). I denne perioden begynte Grosvenor Square å huse mange amerikanske statskontorer, blant annet hovedkvarteret til general Dwight D. Eisenhower og det europeiske hovedkvarteret til U.S. Navy. På slutten av 1950-årene ble det bygget en ny ambassadebygning i Grosvenor Square 24, som åpnet i 1960. Den ble tegnet av arkitekten Eero Saarinen. Den nåværende ambassadebygningen i Nine Elms Lane 33 i Wandsworth ble tegnet av arkitektfirmaet KieranTimberlake og påbegynt i november 2013. Byggingen kostet én milliard dollar.